Príloha k bodu 2

Zásady na posudzovanie spôsobilostí fakúlt ...

Zásady akreditačnej komisie na posudzovanie spôsobilosti fakulty (VŠ) konať štátne skúšky, rigorózne skúšky a obhajoby rigoróznych prác v príslušných študijných odboroch (bakalárske, magisterské, inžinierske a doktorské štúdium podľa ust. § 18 a 19 zákona o vysokých školách) 
___________________________________________________________________________
Akreditačná komisia posúdi kompetentnosť pracoviska, pričom sa bude riadiť najmä týmito zásadami:
1.  Pre príslušné študijné odbory  a špecializácie na magisterskom, inžinierskom a doktorskom štúdiu disponuje fakulta (VŠ) zodpovedajúcim personálnym obsadením, katedrami, laboratóriami a nevyhnutným technickým zabezpečením ako aj informačným zabezpečením (prístup študentov k základnej študijnej literatúre, učebniciam, monografiám a prístup fakulty k zahraničným vedeckým časopisom). Ďalej musí fakulta (VŠ) preukázať priebežnú vedeckú prácu svojich pracovísk tak, aby boli vytvorené podmienky na kvalitnú diplomovú, resp. rigoróznu prácu.

2. Garantom (hlavný garant) študijného odboru (príbuzného odboru) magisterského, inžinierskeho a doktorského štúdia je docent s vedeckou hodnosťou DrSc. alebo profesor. (primerane na umeleckých školách), pôsobiaci na fakulte v pracovnom pomere na stanovený týždenný pracovný čas (plný pracovný úväzok) a je v príslušnom študijnom odbore pedagogicky, vedecky alebo umelecky činný. Funkciu garanta možno vykonávať len na jednej fakulte v jednom študijnom odbore. V prípade nových študijných odborov sa bude prihliadať na existujúce domáce možnosti.

3. Garantom študijného odboru bakalárskeho štúdia, resp. špecializácie v rámci študijného odboru je docent alebo profesor pôsobiaci na fakulte na plný pracovný úväzok.

4. Ak garant študijného odboru dovŕši 65 rokov veku a fakulta nedisponuje ďalším potencionálnym garantom, potom sa spôsobilosť na výkon práva konať štátne skúšky časovo obmedzí s prihliadnutím na vedeckú, umeleckú a vzdelávaciu úroveň fakulty.

5. Profilové predmety predstavujú v štruktúre študijného plánu ŠO a špec. minimálne 60 % z celku. Garantom profilového predmetu je profesor alebo docent. Štruktúra pracovníkov pracoviska (katedry) musí zodpovedať poslaniu fakulty a ŠO.

6. Zabezpečenie pedagogického procesu v profilových predmetoch na fakulte sa ťažiskovo opiera o interných učiteľov vysokej školy.

7. Pri posudzovaní obsahovej štruktúry profilových (nosných) predmetov v rámci študijného plánu sa prihliada na štruktúru nosných predmetov podľa ISCED. 

8. Jednotlivé nosné predmety študijného odboru sú dostačujúco pokryté disponibilnou základnou študijnou literatúrou.

	V súvise s posudzovaním spôsobilosti fakulty (VŠ) konať štátne skúšky a rigorózne skúšky si akreditačná komisia vyžiada podklady tak, ako je to uvedené v nariadení vlády SR    č. 422/1990 Zb. o akreditačnej komisii v znení neskorších predpisov.

Zásady akreditačnej komisie na posudzovanie spôsobilosti fakulty (VŠ) alebo inej ustanovizne vedy, vzdelávania, výskumu, techniky alebo umenia konať doktorandské štúdium, dizertačné skúšky a udeľovať vedecko-akademické hodnosti alebo umelecko-akademické hodnosti (PhD., ArtD.)
___________________________________________________________________________
Akreditačná komisia posúdi kompetentnosť pracoviska, pričom sa bude riadiť najmä týmito zásadami:
1. Fakulta (VŠ) alebo iná ustanovizeň vedy, ktorá sa uchádza o právo konať doktorandské štúdium, musí disponovať kvalifikovaným pracoviskom v  príslušnom vednom (umeleckom)  odbore, na ktorom sa priebežne uskutočňuje vedecká (umelecká) práca.  Pracovisko musí preukázať grantovú úspešnosť, náležité personálne vybavenie, nevyhnutné zabezpečenie technickými prostriedkami a informačné zabezpečenie vrátane  prístupu k vedeckej literatúre (monografie, domáce a zahraničné vedecké časopisy).

2.  Návrh na doktorandské štúdium má byť garantovaný 3 garantmi.
    Požaduje sa, aby z 3 garantov boli minimálne 2 v pracovnom pomere na stanovený týždenný pracovný čas (plný pracovný úväzok) na pracovisku, ktoré návrh predkladá; tretí garant môže byť externista, a všetci garanti musia byť v príslušnom vednom (umeleckom) alebo príbuznom odbore, vedecky alebo umelecky činní. 

3. Vysokoškolské pracovisko môže získať právo školiaceho  pracoviska  s  právom  udeľovať vedecko-akademické hodnosti alebo umelecko-akademické hodnosti a iné pracovisko vedy, vzdelávania, výskumu a techniky alebo umenia môže získať právo školiaceho pracoviska, ak doktorandské štúdium garantujú:
a)  hlavný garant profesor, alebo docent s hodnosťou  DrSc., resp. vedecký pracovník s hodnosťou DrSc.; primerane na umeleckých školách,
b) ďalší dvaja garanti profesori alebo docenti, alebo vedeckí pracovníci CSc. (PhD., ArtD.), ktorým bol priznaný vedecký kvalifikačný stupeň I alebo IIa.

4. Garant doktorandského štúdia môže byť hlavným garantom (1. v poradí) iba jedného vedného odboru a na jedinom pracovisku, na ktorom je v pracovnom pomere na stanovený týždenný pracovný čas (plný pracovný úväzok).

5. V prípade nových alebo začínajúcich vedných odborov bude akreditačná komisia prihliadať na existujúce domáce možnosti v príslušnom alebo príbuznom vednom alebo umeleckom odbore. 

	V súvise s posudzovaním spôsobilosti fakulty (VŠ) alebo inej ustanovizne vedy, vzdelávania, výskumu, techniky alebo umenia konať doktorandské štúdium, dizertačné skúšky a udeľovať vedecko-akademické hodnosti alebo umelecko-akademické hodnosti (PhD., ArtD.) si akreditačná komisia vyžiada podklady tak, ako je to uvedené v nariadení vlády SR č. 422/1990 Zb. o akreditačnej komisii v znení neskorších predpisov, ktoré obsahujú najmä:
- údaje o inštitucionálnom zázemí (štruktúru pracoviská, jeho profil so zreteľom na podporu doktorandského štúdia v danom vednom odbore, ako aj finančné a materiálnotechnické zabezpečenie vedecko-výskumnej činnosti napr. pridelené granty, najvýznamnejšie výsledky výskumu alebo umeleckej činnosti v danom odbore),
- vedecko-pedagogickú charakteristiku garantov a u hlavného garanta aj údaje o vytvorenej vedeckej/umeleckej škole,
- vedecko-pedagogickú charakteristiku školiteľov,
- podmienky prijímania na doktorandské štúdium ako aj jeho organizačné zabezpečenie.

Zásady na posudzovanie spôsobilosti fakúlt uskutočňovať
habilitačné konanie a konanie na vymenovanie profesorov
___________________________________________________________________________
Akreditačná komisia posúdi kompetentnosť pracoviska, pričom sa bude riadiť najmä týmito zásadami:

1. Fakulta (VŠ), uchádzajúca sa o právo uskutočňovať habilitačné konanie a konanie na vymenovanie za profesorov v príslušnom študijnom, vednom alebo umeleckom odbore (ďalej len odbor), musí disponovať kvalifikovaným pracoviskom v tomto odbore, na ktorom sa priebežne uskutočňuje vedecká alebo umelecká práca. 

2. Na fakulte pôsobí profesor v pracovnom pomere na stanovený týždenný pracovný čas (plný pracovný úväzok), ktorý  je v príslušnom alebo príbuznom odbore vedecky alebo umelecky činný. Profesor môže garantovať len jeden odbor.

3. Ak profesor, ktorý garantuje spôsobilosť uskutočňovať habilitačné konanie a konanie na vymenovanie za profesorov, dovŕši 65 rokov a fakulta nedisponuje ďalším garantom,   spôsobilosť sa časovo obmedzí. 

4. Akreditačná komisia posúdi úroveň kritérií, ktoré vedecká rada fakulty (VŠ) stanoví na habilitačné konanie a konanie na vymenovanie za profesora a porovná ich s kritériami iných fakúlt v porovnateľných odboroch. 

5. Na posúdenie spôsobilosti fakulty (VŠ) uskutočňovať habilitačné konanie a konanie na vymenovanie za profesorov si AK vyžiada podklady v súlade s nariadením vlády SR č. 422/1990 v znení neskorších predpisov.